Komisijos reglamentas (EB) Nr. 2731/2000
2000 m. gruodžio 14 d.
iš dalies keičiantis Reglamentą (EB) Nr. 2543/95, nustatantį specialias išsamias eksporto licencijų sistemos taikymo alyvų aliejui taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo [1] su paskutiniais pakeitimais, padarytais Reglamentu (EB) Nr. 2702/1999 [2], ypač į jo 2 straipsnio 2 dalį,
kadangi:
(1) Siekiant supaprastinti tvarką, 2000 m. birželio 9 d. Komisijos reglamento (EB) Nr. 1291/2000, nustatančio bendras išsamias importo bei eksporto licencijų ir licencijų su iš anksto nustatyta grąžinamąja išmoka sistemos taikymo žemės ūkio produktams taisykles [3], III priede nustatyti žemės ūkio produktų, kurių atžvilgiu nereikalaujama ir nereikia pateikti importo bei eksporto licencijų ir licencijų su iš anksto nustatyta grąžinamąja išmoka, maksimalūs kiekiai. Maksimalus alyvų aliejui nustatytas kiekis yra 100 kg tiek importui, tiek eksportui.
(2) Komisijos reglamento (EB) Nr. 2543/95 [4] su paskutiniais pakeitimais, padarytais Reglamentu (EB) Nr. 726/98 [5], 2 straipsnio 4 dalyje numatyta nereikalauti licencijų tada, kai eksportuojama 50 kg ar mažiau.
(3) Atsižvelgiant į Reglamentu (EB) Nr. 1291/2000 patvirtintas horizontalias priemones, susijusias su maksimaliais įvairių produktų, kurie gali būti importuojami arba eksportuojami be licencijos, kiekiais, dėl paprastumo ir teisinio aiškumo nė viename sektoriuje, ypač alyvų aliejaus, nereikėtų palikti skirtingų nuostatų.
(4) Šiame reglamente numatytos priemonės atitinka Aliejaus ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2543/95 2 straipsnio 4 dalis išbraukiama.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. gruodžio 14 d.